Hestia

Hestia, in le mythologia grec, esseva le dea del foco que arde in omne focar rotunde. Illa es le minus cognite inter le divinitates le plus importante del antique Grecia. Illa, totevia, recipeva grande honores, esseva invocate e habeva le melior offertas in omne sacrificio que le mortales presentava al deos.

 Genealogia 
Hesiodo la indica como filia primogenite de Chrono e de Rhea, le plus ancian in le prime generation del deos del Olympo. Su fratres e sorores, in ordine de nascentia, es: Demeter, Hera, Hades, Poseidon e Zeus. Illa pertineva ergo al stricte gruppo del dece-duo major divinitates del Olympo.

 Hestia e Vesta 
Insimul a su equivalente divinitate roman, Vesta, illa non esseva cognite per le mythos e le representationes que la concerneva, e illa esseva rarmente representate per pictores e sculptores con semblantias human, perque illa non habeva un aspecto exterior characteristic: su importantia esseva in le rituales symbolisate per le foco.

 Contos mythologic 
Illa faceva voto de castitate, non perque illa non esseva belle; de facto sia Poseidon sia Apollon peteva su mano a Zeus qui totevia, considerate le decision del soror de remaner virgine e evitante assi un possibile concurrente al throno, repulsava lor requestas. Post un banchetto Priapus, ebrie, tentava violentar la, ma un asino con su ruito eveliava le dea qui dormiva e le altere deos, qui le constringeva a fugir. Le episodio ha un character de advertimento anecdotic pro qui pensa abusar del feminas recipite in casa como hospites, sub le protection del focar domestico: anque le asino symbolo del luxuria condemna le follia criminal de Priapus.

Homero narra que Hestia succedeva a resister al seductiones e al persuasiones de Aphrodite.

 Symbologia 
Su symbolo esseva le circulo e su presentia esseva advertite in le flamma vive ponite in le focar rotunde al centro del casa e in le brasiero circular in le templo de omne divinitate. A vices illa es effigiate con Hermes, ma dum iste ultime habeva le carga de proteger ab le mal e de propitiar un bon sorte, Hestia sanctificava le casa.

Su prime representation ha essite un petra, denominate herma, in forma de un columna.

 Culto 
Omne citate, in le edificio principal, habeva un brasiero commun, le Prytaneion, ubi ardeva le foco sacre de Hestia, que nunquam debeva extinguer se. Pois que le citates esseva considerate un expansion del nucleo familiar, illa esseva adorate anque como protectrice de tote le citates grec.

In le familias, le foco de Hestia provideva a calefacer le casa e a cocer le alimentos.

Le neonato deveniva membro del familia cinque dies post le nascentia, con un rito (amphidromia), secundo le qual le infante, portate in bracios, esseva facite tornear circum le focar.

Le nove sposa portava le foco prendite ab le brasiero del familia de origine in su nove casa, que solo assi esseva consecrate.
Le colonos qui lassava le Grecia, portava un torcha accendite al Prytaneion de lor citate natal, cuje foco haberea servite a consecrar omne nove templo e edificio. Un rito que supervive anque in le Olympiade moderne.

Hestia provideva le loco ubi sia le familia sia le communitate se reuniva insimul: le loco ubi on recipeva le hospites, le loco ubi facer retorno a casa, un refugio pro le supplices. Le dea e le foco esseva un cosa sol e formava le puncto de conjunction e le sentimento del communitate, familiar e civil.

« Durante longe tempore io credeva stultemente que il habeva statuas de Hestia, ma pois io apprendeva que sub le curve cupola il non ha statuas. Un foco sempre vive se cela in ille templo e Hestia non ha alicun effigie, como non mesmo le foco. »

Categoria:Deos olympie